REPUBLIKA SLOVENIJA

**MINISTRSTVO ZA OKOLJE, PODNEBJE IN ENERGIJO**

**INŠPEKTORAT REPUBLIKE SLOVENIJE ZA OKOLJE IN ENERGIJO**

URAD PREDSTOJNIKA

Dunajska cesta 58, 1000 Ljubljana T: 01 420 44 88

 E: gp.irsoe@gov.si

 [www.gov.si](http://www.gov.si)

Številka: 06182-77/2024-33

Datum: 23. 12. 2024

**POROČILO O REDNEM INŠPEKCIJSKEM PREGLEDU NAPRAVE, KI LAHKO POVZROČI ONESNAŽEVANJE OKOLJA VEČJEGA OBSEGA**

**Zavezanec:** Pivka d.d.,Kal 1, 6257 Pivka

**Naprava / lokacija:** Klavnica in naprava za proizvodnjo živil z obdelavo in predelavo surovin živalskega izvora (razen mleka) na lokaciji Kal 1, 6257 Pivka

**Datum pregleda:** 16. 1. 2024

**Okoljevarstveno dovoljenje (OVD) številka:** 35407-48/2006-23 z dne 12. 4. 2010 s spremembami

**Usklajenost z OVD:** NE

V okviru rednega inšpekcijskega pregleda naprave v zvezi z izpolnjevanjem določb pridobljenega OVD, ki so bile predmet nadzora na kraju naprave, so bile ugotovljene nepravilnosti, kršitve zakonsko določenih predpisov, ki so bili predmet inšpekcijskega nadzora ter kršitve določil veljavnega OVD. Zavezancu je bila izdana ureditvena odločba v zvezi z emisijami snovi v vode.

V zvezi z ravnanjem z odpadki je bilo ugotovljeno, da zavezanec ločeno skladišči različne vrste odpadkov – odpadna embalaža (lesena, plastična, papirna, kovinska), odpadna živalska tkiva (ŽSP), blato iz čiščenja odpadnih voda, odpadna olja, jedilna olja in masti, mešane komunalne odpadke, itd., da so odpadki ustrezno označeni, da je izdelan načrt gospodarjenja z odpadki, da se vodi evidenca o odpadkih, da se na ministrstvo letno posreduje poročila o nastajanju odpadkov, da se odpadke oddaja samo pooblaščencem v RS in da se vodi evidenčne liste o ravnanju z odpadki.

V zvezi z emisijami snovi v zrak je bilo ugotovljeno, da ima zavezanec na lokaciji dve srednji in eno malo kurilno napravo, da je bil zadnji obratovalni monitoring emisij snovi v zrak na srednjih kurilnih napravah s strani pooblaščenca izveden v letu 2012, da od takrat dalje izvaja preglede naprav serviser pooblaščen od izvajalcev kotlov, ki tudi izdela poročila o nastavitvi vsakoletnega zgorevanja kotlov, da je iz zadnjih poročil, ki jih je izdelal pooblaščeni serviser razvidno, da so emisije snovi v zrak v skladu z zakonsko določenimi predpisi in določili veljavnega OVD, da se na ministrstvo posreduje vsa zahtevana poročila in da na lokaciji ni naprav, ki vsebujejo več kot 3 kg OŠS in FTP oziroma več kot 5 ton ekv. CO2.

V zvezi z emisijami snovi v vode je bilo ugotovljeno, da se vsa voda rabi iz javnega vodovoda, da vse odpadne vode nastale kot posledica opravljanja dejavnosti v podjetju odtekajo na industrijsko čistilno napravo in nato preko usedalnih lagun v ponikovalnico, da v podjetju nastajajo komunalne odpadne vode, da na lokaciji še ni javne kanalizacije in da zavezanec odvaja hladilne odpadne vode preko svojega iztoka iz naprave posredno v podzemne vode. Prav tako je bilo ugotovljeno, da je pooblaščenec izdelal Poročilo o obratovalnem monitoringu emisij snovi v vode za leto 2022, ki je bilo posredovano na ministrstvo. Iz omenjenega poročila je med drugim razvidno, da zavezanec izvaja stalne meritve pretoka s stacionarnim merilcem pretoka na dotoku na čistilno napravo, da so bile v letu 2022 količine odpadne vode odvedene na posamezne iztoke iz naprave večje od predpisanih v obstoječem OVD, da se je v letu 2022 izvajal obratovalni monitoring odpadne vode iz naprave v skladu z veljavnim OVD, da na obeh iztokih iz naprave v letu 2022 naprava ni presegala predpisanih mejnih vrednosti določenih v veljavnem OVD ter da naprava v letu 2022 na obeh iztokih z odvajanjem industrijske odpadne vode ni obremenjevala okolja čezmerno.

Tekom pregleda je bilo tudi ugotovljeno, da so vsi lovilci olj na lokaciji v skladu s standardom SIST EN 858-2, da ima zavezanec izdelan poslovnik in vodi obratovalne dnevnike za vse lovilce olj na predmetni lokaciji, da je zavezanec v letu 2022 očistil 3 ponikovalnice, v letu 2023 pa le četrto ponikovalnico, da je zavezanec za ohranitev ponikalne sposobnosti obstoječih štirih ponikovalnic začel izvajati redne preglede ponikovalnic; ni pa še pričel z rednim 1x letnim čiščenjem vseh obstoječih štirih ponikovalnic kot je to določeno v veljavnem OVD – v letu 2023 je očistil le eno obstoječo ponikovalnico –, da je zavezanec konec leta 2023 zopet začel uporabljati nelegalno ponikovalnico oziroma ponikovalnico, katero ne sme uporabljati, ker je ni v veljavnem OVD ter, da je začel graditi tudi cevno povezavo med obstoječimi ponikovalnicami in novo ponikovalnico.

Zaradi ugotovljenih nepravilnosti tekom inšpekcijskega pregleda je bila zavezancu izdana ureditvena odločba – prepoved uporabe nelegalno zgrajene ponikovalnice za praznjenje obstoječih ponikovalnic, izvedba čiščenja nelegalno zgrajene ponikovalnice in oddaja odpadkov iz nje pooblaščencu, izvedba letnega čiščenja vseh obstoječih ponikovalnic ter oddaja odpadkov pooblaščencu ter izvedba vseh potrebnih ukrepov, da letne količine industrijskih in komunalnih odpadnih vod iz naprave in da letne količine industrijskih odpadnih vod iz pretočnega hladilnega sistema v vodo ne bodo presegale največjih dovoljenih letnih količin oziroma vrednosti, ki so določene v veljavnem OVD. Vsi roki iz izdane ureditvene odločbe še niso potekli.

V zvezi s hrupom v okolje je bilo ugotovljeno, da se poročila o izvajanju obratovalnega monitoringa hrupa v okolje posredujejo na ministrstvo, da je iz zadnjega poročila izdelanega s strani pooblaščenca razvidno, da obratovanje proizvodnega obrata Pivka d.d. na lokaciji Kal 1, Pivka ne presega mejnih vrednosti kazalcev hrupa v dnevnem, večernem in nočnem času na vseh mestih ocenjevanja, da mejne konične ravni hrupa na vseh mestih ocenjevanja niso presežene v dnevnem, večernem in nočnem času in da je stranka zavezanec za izvajanje obratovalnega monitoringa.

V zvezi s skladiščenjem nevarnih snovi je bilo ugotovljeno, da ima zavezanec na lokaciji očiščen rezervoar R1, ki je izven uporabe, da je na lokaciji skladiščni rezervoar, v katerem se skladišči dizelsko gorivo za polnjenje viličarjev, da je rezervoar enoplaščni z jekleno lovilno posodo, ki zajame vsebino razlitja, da se dizelsko gorivo uporablja izključno za polnjenje goriva v zunanje viličarje, ki se uporabljajo za premeščanje surovin, materialov in izdelkov po lokaciji družbe in da pretakalna ploščad nima odprtin, iz katerih bi nevarna tekočina nenadzorovano iztekala.

Za skladiščenje nevarnih snovi (odpadna olja, koagulant za čistilno napravo, odpadki, ki nastanejo v mikrobiološkem laboratoriju) se uporablja poseben, zamrežen nadstrešek. Na lokaciji so tudi rezervoarji za skladiščenje nevarnih tekočin, ki niso razvrščene in označene kot nevarne kemikalije – amonijak in jedilno olje.

**Zaključki / naslednje aktivnosti:** Naslednji redni inšpekcijski pregled na terenu bo opravljen v skladu s planom inšpektorata; naslednji izredni inšpekcijski pregled pa po potrebi.